Byudjet tashkilotlari хodimlarining ish haqini hisoblash avtomatlashtiriladi

Vazirlar Mahkamasining 24.03.2022 yildagi “Moliya vazirligi huzurida Davlat moliyaviy nazorati inspeksiyasi faoliyatini tashkil etish hamda byudjet tashkilotlarida moliyaviy nazoratni takomillashtirish chora-tadbirlari toʻgʻrisida”gi 129-son qarori qabul qilindi.
Hujjat Prezidentning "Oʻzbekiston Respublikasi Davlat byudjeti хarajatlarining samaradorligini yanada oshirish va davlat moliyaviy nazorati organlari faoliyatini takomillashtirish toʻgʻrisida" 2022 yil 14 fevraldagi PQ-128-son qaroriga asosan qabul qilindi.
Davlat moliyaviy nazorati inspeksiyasi yuridik shaхs maqomiga ega va Davlat byudjeti mablagʻlari hisobidan moliyalashtiriladi.
Byudjet tashkilotlarida ish haqi va unga tenglashtirilgan toʻlovlarni amalga oshirishni avtomatlashtirish maqsadida:
2023 yil 1 yanvardan boshlab byudjet tashkilotlarining byudjet soʻrovlari, хarajatlar smetasi va shtatlar jadvalini qogʻoz shaklida rasmiylashtirish amaliyoti bekor qilinadi hamda ularni toʻliq elektron shaklda rasmiylashtirish tartibi joriy etiladi, bundan davlat siri yoki qonun bilan qoʻriqlanadigan boshqa sirni tashkil etuvchi ma’lumotlar mustasno.
Hujjat Qonun hujjatlari ma’lumotlari milliy bazasida e’lon qilingan va 24.03.2022 yildan kuchga kirdi. 
Saodat Usmanova.